- Bakken ristet og vi hadde problemer med å stå oppreist
Stasjonssjef Thor Paul Gjelseth forteller om dramatiske sekunder da et jordskjelv på 6,6 rystet den norske vulkanøya Jan Mayen i ettermiddag. - Hele bakken ristet og folk hadde problemer med å stå oppreist. Det har falt ting ned fra veggene overalt og vi driver nå og rydder opp, sier han til VG Nett. - Har noen blitt skadet? - Nei, vi har ingen personskader eller større materielle skader, sier Gjelseth. Bare minutter etter rammet et etterskjelv med en styrke på 5,5 øya, ifølge amerikanske USGS. Stasjonssjefen sier de sjelden opplever så kraftige skjelv som i ettermiddag. Gjelseth satt selv i en bil, og klarte såvidt å svinge unna store kampesteiner som ramlet nedover en fjellside etter skjelvet. - Det er av og til skjelv, men det er ikke ofte at de har så kraftig styrke som nå. Vi har for eksempel en gammel, blytung jernovn stående på kjøkkenrommet her. Den klarte å slite seg løs fra festene og hoppet utover gulvet her, sier Thor Paul Gjelseth til VG Nett. NORSAR sier at foreløpig antydninger tyder på at skjelvet hadde en styrke på 6,6. Det betyr at det er det største jordskjelvet i Norge på minst 50 år, skriver Aftenposten. Episenteret ligger om lag 100 kilometer utenfor kysten, mellom Jan Mayen og Grønland.- Det er et veldig kraftig jordskjelv som vi bare har en foreløpig lokalisering på: omtrent 100 kilometer nordvest for Jan Mayen, på Midthavsryggen, sier Conrad Lindholm, seniorforsker ved NORSAR til VG Nett. Sist gang et stort jordskjelv rammet Jan Mayen var i 2011. Det målte 6,1. - Det kan ha ført til underjordiske skred. Hvis det har gjort det, kan det føre til en tsunami. Men det ser vi ingen tegn til foreløpig. Et skjelv på 6,6 - som er et foreløpig estimat - er for lite til å generere en tsunami, sier Conrad.Olonkinbyen er Jan Mayens største «by» med en befolkning på 18 innbyggere - som stort sett tjenestegjør seks måneder av gangen. Men da jordskjelvet slo til, var det 44 på øya. - Det skyldes at vi har besøk for tiden, sier Gjelseth. Lengre nord, hos Sysselmannen på Svalbard, har de ikke merket noe til skjelvet. - Vi har ikke merket noe jordskjelv. Rystelsene har ikke kommet hit ennå, i alle fall ingen store, sier vakthavende Arild Lyssand ved Sysselsmannen på Svalbard.
Kampesteiner raste nedover fjellsidene og en jernovn ristet seg løs fra festene på da tidenes kraftigste jordskjelv rammet den norske stasjonen på Jan Mayen.